डायनासॉरों ने 15 करोड़ सालों से भी...
डेविड एटनबरो द्वारा प्रस्तुत
...ज़्यादा समय तक पृथ्वी पर राज किया।
वे पृथ्वी के लगभग हर कोने में मौजूद थे
और लगभग हर कल्पनीय आकृति और आकार में पाए जाते थे।
कुछ वास्तव में असाधारण थे।
अब हम जानते हैं कि टी. रेक्स एक ताक़तवर तैराक था,
वेलोसिरैपटर्स धूर्त, पंखों वाले शिकारी थे,
और यह कि कुछ डायनासॉरों का व्यवहार बहुत ज़्यादा अजीब था।
लेकिन लगभग हर दिन ऐसी नई जानकारियाँ मिल रही हैं
जो हमें इस ग्रह पर छह करोड़ साठ लाख साल पहले की ज़िंदगी के बारे में बहुत सी बातें बताती हैं।
प्रीहिस्टोरिक प्लैनेट में इस बार,
हम आपको बताएँगे, नए जानवरों के बारे में...
और एक साथी खोजने की उनकी तलाश के नए पहलुओं के बारे में,
एक परिवार को पालने में आने वाली चुनौतियों के बारे में...
और उनकी भयानक लड़ाइयों के बारे में।
हम उस समय की यात्रा करेंगे जब प्रकृति में उसके सबसे विशिष्ट जीव रहते थे।
यह है "प्रीहिस्टोरिक प्लैनेट 2"।
प्रीहिस्टोरिक प्लैनेट 2
उत्तरी अमेरिका
उत्तरी अमेरिका को लगभग दो हिस्सों में बाँटने वाले
विशाल अंतर्देशीय समुद्र का किनारा।
यहाँ दक्षिण में, पानी की लहरों के शांत होते ही,
विशाल जीव तटरेखा के पास चले आते हैं।
ये एलमोसॉर सौ फ़ुट लम्बे होते हैं
और इनका वज़न लगभग 72,574 किलो होता है।
ये इस महाद्वीप के सबसे बड़े डायनासॉर हैं।
ये इतने बड़े हैं कि कोई शिकारी इन पर क़ाबू नहीं पा सकता।
कुछ बहुत ज़्यादा उम्र तक ज़िंदा रहते हैं।
यह नर लगभग 70 साल का है।
ऐसी सम्भावना है कि इस झुंड में कई इसके बच्चे होंगे।
लेकिन इसकी लम्बी ज़िंदगी अब ख़त्म होने जा रही है।
इसका विशाल शरीर अब कमज़ोर पड़ने लगा है।
हो सकता है यह कल सुबह तक ज़िंदा न बचे।
सुबह होती है।
और इन ट्रुओडॉंटिड्स को कोई गंध आ गई है।
ये किसी भी नई चीज़ की जाँच बहुत जल्दी करते हैं...
ख़ास तौर पर तब जब वह एक खाने लायक़ चीज़ हो।
लेकिन तीन इंच मोटी चमड़ी को चबाना इनकी सामर्थ्य से बाहर की बात है।
स्थिति निराशाजनक है।
टिरेनासॉरस रेक्स...
उत्तरी अमेरिका का सबसे अच्छा शिकारी है।
अपने छह इंच लम्बे दाँतों से,
किसी एलमोसॉर की मोटी खाल को फाड़ डालना इसके लिए कोई मुश्किल काम नहीं है।
टी. रेक्स ट्रुओडॉंटिड्स को डराकर भगा सकता है,
पर इतना बड़ा पशु शव देखकर जल्दी ही कुछ और ऐसे प्रतिद्वंद्वी यहाँ आ जाएँगे जिन्हें हराना आसान नहीं होगा।
केट्ज़लकोएटलस, एक विशाल टेरासॉर।
एक वयस्क टिरेनासॉर को चुनौती दे सकने वाले बहुत कम जीवों में से एक।
इसकी छह फ़ुट लम्बी चोंच के एक वार से
टी. रेक्स आसानी से अपनी एक आँख गँवा सकता है।
तब भी, ऐसा लग रहा है कि उसने पीछे न हटने की ठान ली है।
लेकिन एक दूसरे केट्ज़लकोएटलस के आने से...
परिस्थितियाँ बदल जाती हैं।
आख़िर, दो चोंचें एक से ज़्यादा नुक़सान करेंगी।
टी. रेक्स के लिए, अब ख़तरा बहुत बढ़ गया है।
कुछ लड़ाइयों में फ़ायदे से ज़्यादा नुक़सान हो सकता है।
अभी के लिए, ये उड़ने वाले विशाल जीव जीत गए हैं।
वे जल्दी-जल्दी, जितना खा सकते हैं, खाते हैं।
लेकिन यह लगभग निश्चित है कि टी. रेक्स अपने उड़ने वाले प्रतिद्वंद्वियों के
यहाँ से चले जाने के बाद अपना हिस्सा लेने वापस आएगा।
उत्तरी अमेरिका के चारों ओर के समुद्र में दूसरे विशाल शिकारी भी रहते हैं।
लेकिन उनके कोई प्रतिद्वंद्वी नहीं हैं।
मोज़ासौर्स।
हो सकता है वे देखने में बहुत बड़ी शार्क जैसे लगते हों,
लेकिन वे दरअसल एक तरह की जलीय छिपकली हैं।
इनके आकार, गति और ताक़तवर जबड़ों के चलते
समुद्र में ऐसे बहुत कम जीव हैं जो इन शिकारियों से सुरक्षित हैं।
मेक्सिको की खाड़ी में, यह ग्लोबिडन मोज़ासॉर एक ख़ास तरह के
शिकार की तलाश में है।
टाइगर एमोनाइट, स्फ़ीनोडिस्कस।
हर साल, मादाओं का बड़ा झुंड गहरे पानी से
ऊपर आकर किनारे की तरफ़ जाता है।
इन सभी ने हाल ही में सहवास किया है और हर किसी के पास अब सैंकड़ों निषेचित अंडे हैं।
ये अंडे छिछले समुद्र में ही दिए जा सकते हैं।
और उसी जगह मोज़ासॉर इंतज़ार कर रहा है।
टाइगर एमोनाइट ख़ुद भी शिकारी होते हैं।
एक सुडौल आकार और एक ताक़तवर नली के संयोजन से ये पानी में
बहुत तेज़ गति से आगे बढ़ते हैं।
लेकिन मोज़ासॉर भी उतनी ही तेज़ी से आगे बढ़ सकता है।
ग्लोबिडन के पास चौड़े, गोलाकार दाँत होते हैं जो एमोनाइट के खोल को आसानी से तोड़ देते हैं,
जिससे वह हवा बाहर निकल जाती है जो इन्हें तैरने में सक्षम बनाती है।
उसके बिना, ये कमज़ोर पड़ जाते हैं और डूबकर समुद्रतल पर गिर जाते हैं।
एमोनाइट भाग पाएँ, उससे पहले ही मोज़ासॉर, जितने सम्भव हों, उतने एमोनाइट को अशक्त कर देता है।
आख़िरकार, खाने का समय हो गया है।
ग्लोबिडन ने दर्जनों एमोनाइट को ख़त्म कर दिया होगा...
लेकिन इससे भी एमोनाइट की कुल संख्या पर बहुत कम असर पड़ता है।
झुंड की ज़्यादातर मादाएँ ज़िंदा बच गई हैं
और अपने अंडे देने की जगह की तरफ़ जा रही हैं।
यहाँ के चट्टानी समुद्रतल में कई दरारें और सुराख़ हैं,
जो एमोनाइट के अनमोल अंडों की थैलियाँ रखने के लिए आदर्श जगह हैं।
फिर मादाएँ उन्हें छोड़कर ख़ुद वहाँ से चली जाती हैं।
लेकिन इस तटीय शिशुगृह की सुरक्षा में,
इन अंडों से अगली पीढ़ी जन्म लेगी।
ये समुद्र तट जीवन से भरपूर हैं।
फिर भी ज़मीन पर, और यहाँ से सिर्फ़ कुछ ही सैंकड़ों मील दूर,
सब कुछ उजाड़ है।
यहाँ, पृथ्वी की ऊपरी ठोस सतह की गहराई में होती ज़बरदस्त हलचलों की वजह से
रॉकी पर्वत शृंखला जन्म लेने लगी है।
भूदृश्य में होते बड़े बदलावों की वजह से यह झील आसपास की नदियों से कट गई है।
तेज़ हवाओं के चलने पर और गर्मियों की तेज़ धूप में इसका पानी सूख जाता है।
और इसमें मिले हुए खनिज विषैले होने शुरू हो गए हैं।
ज़्यादातर जीवों के लिए, यह पानी ज़हर से कम नहीं है।
फिर भी, हर साल इस जगह सभी तरह के जानवर आते हैं।
बत्तखों की एक आदिम प्रजाति,
स्टीजिनेटा के झुंड, अपनी यात्रा के दौरान यहाँ रुकते हैं।
और ये अकेले नहीं होते।
यहाँ डायनासॉर भी होते हैं।
पेकटिनोडॉन का परिवार। इनके पास पंख होते हैं, लेकिन ये उड़ नहीं सकते।
और इनकी अगुआई इनका पिता करता है।
ये डायनासॉर और स्टीजिनेटा, दोनों यहाँ एक
अजीब मौसमी दावत के लालच में आते हैं।
मक्खियाँ।
इन कीड़ों की इल्लियाँ इस झील के ज़हरीले अम्लों को अलग कर सकती हैं
और, परिणामस्वरूप, ये बहुत बड़ी संख्या में पनपती हैं।
अब इनके अंडों से बच्चे निकल रहे हैं...
करोड़ों की संख्या में।
इस झील पर आने वाले सभी जीवों के लिए ये प्रोटीन का एक पौष्टिक और प्रचुर स्रोत हैं।
पेकटिनोडॉन, ख़ास तौर पर, बुद्धिमान डायनासॉर होते हैं।
मक्खियों को पकड़ने का सबसे अच्छा तरीक़ा ढूँढ निकालने में इन्हें ज़्यादा समय नहीं लगता।
लेकिन उनके पिता की नज़र इससे भी बड़े माल पर है।
पेकटिनोडॉन न सिर्फ़ बुद्धिमान होते हैं,
वे बहुत निपुण शिकारी भी होते हैं।
स्टीजिनेटा को इसके आने का कोई आभास नहीं है।
काम हो गया।
परिवार के लिए कहीं बड़ी मात्रा में भोजन,
और अच्छा ही हुआ।
मक्खियाँ यहाँ बस कुछ ही समय रहेंगी।
और डायनासॉर परिवार को अपना भोजन कहीं और ढूँढना होगा।
उत्तर दिशा में और आगे,
रॉकी पर्वत शृंखला अभी भी धीरे-धीरे ऊपर बढ़ रही है।
और जैसे-जैसे ये पर्वत बढ़ते जाते हैं, ये ऐसी ज़्यादा ऊँची, ज़्यादा ठंडी ज़मीन का निर्माण करते जाते हैं
जो विशाल चीड़ के जंगलों के फैलने के लिए अनुकूल होती है।
बसंत आते ही, पेड़ों के बीच में से अजीब पुकारें सुनाई देने लगती हैं।
उत्तरी अमेरिका के सबसे
शक्तिशाली डायनासॉरों के लिए सहवास का मौसम आ गया है।
ट्राईसेराटॉप।
हर साल, ये विशाल जीव खुले मैदानों में बड़ी संख्या में इकट्ठा होते हैं।
मादाएँ साथी चुनने के लिए यहाँ आई हैं।
लगभग 5,443 किलो वज़न के नर आपस में लड़ते हैं और शक्ति प्रदर्शन करते हैं।
यह युवा नर इस समय अपनी भरपूर जवानी पर है।
अपने शानदार एक मीटर लम्बे सींगों...
और अपनी सिर की रंगीन फ़्रिल पर इतराता हुआ।
इसके सींग एकदम सही-सलामत लग रहे हैं।
अभी इन्हें किसी लड़ाई में कोई चोट नहीं पहुँची है।
लेकिन, नर के शरीर पर
किसी भी तरह का घाव ना होने से, मादा उसे सम्भावित रूप से कमज़ोर समझ सकती है।
इसे अनुभव की कमी जैसा देखा जा सकता है।
इनका यहाँ झुंड में जमा होना ट्राईसेराटॉप की ज़िंदगी में बहुत महत्वपूर्ण होता है।
वयस्कों के लिए माँ-बाप बनने का पूरे साल में यह सबसे अच्छा मौक़ा होता है।
और यहाँ सिर्फ़ उम्मीदों से भरे युवा ही नहीं होते।
तीस साल का यह नर जिसका वज़न लगभग 9,071 किलो से भी ज़्यादा है।
अगर इसके पास कोई एक चीज़ भरपूर मात्रा में है,
तो वह है दशकों से लड़ाइयों में लगी चोटों के निशान।
यह बूढ़ा ज़रूर है,
पर यह अभी भी एक युवा प्रतिद्वंद्वी को, जो भले कितना ही तंदुरुस्त हो, चुनौती देने का दमखम रखता है।
दाँव पर बहुत कुछ लगा है,
और कोई भी पीछे हटने को तैयार नहीं है।
अनुभवी ट्राईसेराटॉप का वज़न लगभग 3,628 किलो ज़्यादा है...
और इसके पास कुछ असरदार दाँव-पेंच भी हैं।
युवा ट्राईसेराटॉप के सींग अब पहले जैसे सलामत नहीं रहे।
लगता है बूढ़े नर के लड़ने के कौशल ने
निश्चित ही इस मादा को प्रभावित किया है।
हारने वाले के लिए, सहवास का यह मौसम ख़त्म हो चुका है।
लेकिन, लड़ाई में लगे ये ताज़ा घाव के निशान तब किसी मादा को आकर्षित करने के लिए काफ़ी हो सकते हैं,
जब यह झुंड अगली बार यहाँ सहवास के लिए इकट्ठा होगा।
ट्राईसेराटॉप जैसे शाकाहारी डायनासॉरों के लिए,
उत्तरी अमेरिका के अधिकांश हिस्से में फैले विशाल जंगलों में साल भर खाने के लिए
बहुत कुछ है।
लेकिन अमेरिका के उत्तर के सुदूर ठंडे इलाक़ों में रहने वालों के लिए,
खाना ढूँढना काफ़ी मुश्किल का काम है।
यहाँ उत्तरध्रुवीय वृत्त में,
साल में तीन महीने, सूरज मुश्किल ही निकलता है।
लम्बी सर्दियों के बाद जब आख़िरकार यहाँ गर्मी का मौसम लौटता है...
तो पंखों वाले ऑर्निथोमाइमस उसका फ़ायदा उठाने जल्दी ही यहाँ पहुँच जाते हैं।
ये फुर्तीले यात्री सबसे तेज़ भागने वाले डायनासॉरों में से एक हैं।
ताज़ी वनस्पति की तलाश में लम्बी दूरियाँ तय करने में सक्षम।
ये इतने तेज़ होते हैं कि शिकारियों के लिए इन्हें पकड़ना बहुत मुश्किल होता है।
सर्दी के मुश्किल मौसम के बाद,
इस मादा नानुकसॉर को जल्दी ही शिकार करने की ज़रूरत है।
आकार में उससे छोटी, टी. रेक्स की एक प्रजाति, लेकिन ज़्यादा चुस्त और, महत्वपूर्ण रूप से, ज़्यादा तेज़।
छुपने के लिए यहाँ कोई जगह नहीं है, तो अचानक से हमला करना नामुमकिन है।
इसके बजाय, यह आतंक का सहारा लेती है।
इसे एक ही शिकार चुनना है...
और उसी पर ध्यान लगाकर रखना है।
ऑर्निथोमाइमस की तेज़ गति उनके लिए फ़ायदेमंद साबित होती है।
जितनी बार यह शिकार करने में नाकाम होती है, इसकी बहुमूल्य ऊर्जा उतनी ही ख़त्म होती जाती है...
और यह भूखे मरने के उतने ही क़रीब आती जाती है।
यह बसंत का मौसम ज़रूर है,
लेकिन उत्तर के इतनी दूर के इलाक़ों में, ठंडी हवाओं से तापमान बहुत जल्दी नीचे गिर जाता है।
बर्फ़ के झोंके और ज़मीन से बाहर निकली यह चट्टान नानुकसॉर को दूसरा मौका दे सकते हैं।
अब इसका दिखाई देना कहीं ज़्यादा मुश्किल है।
इंच-इंच आगे बढ़कर यह सफलता के क़रीब जा रही है।
इसने अपना शिकार चुन लिया है।
यह इनाम सिर्फ़ इसके लिए नहीं है।
यह एक माँ है।
इसके युवा बच्चों के लिए ताज़ा मांस।
जो कि इन्हें शायद कई हफ़्तों के बाद मिला है।
इसके बच्चे तभी तेज़ी से बढ़ सकते हैं,
जब यह आज की सफलता बार-बार दोहराए।
जब तक कि इसके बच्चे इतने बड़े नहीं हो जाते कि इसके साथ शिकार करने लगें
और आख़िरकार अपने खाने का इंतज़ाम ख़ुद कर सकें।
यहाँ, उत्तरी अमेरिकी महाद्वीप के इस सुदूर और शायद
सबसे चुनौती भरे सीमांत में,
छह करोड़ साठ लाख साल पहले।
प्रीहिस्टोरिक प्लैनेट : रहस्योद्घाटन
ट्राईसेराटॉप के पास फ़्रिल क्यों होती थी?
यह हमारे प्रीहिस्टोरिक प्लैनेट की सबसे अजीब खोपड़ियों में से एक है।
यह एक शाकाहारी डायनासॉर की है, जिसे ट्राईसेराटॉप कहते हैं।
सिर के पीछे लगी एक बड़ी सी फ़्रिल
इस डायनासॉर की ख़ास पहचान है।
लेकिन पहला जीवावशेष मिलने के 140 साल बाद भी,
वैज्ञानिकों के पास इस सवाल का जवाब नहीं है कि
"फ़्रिल का क्या प्रयोजन था?"
ये संरचनाएँ बहुत बड़ी थीं,
इसलिए इन संरचनाओं को अपनी जगह पर बनाए रखने के लिए...
प्रोफ़ेसर पॉल बैरेट नैचरल हिस्ट्री म्यूज़ियम
...काफ़ी हड्डियों, ऊतकों और मांसपेशियों के बल की ज़रूरत पड़ती होगी।
इसे बनाए रखने के लिए की गई इतनी मेहनत से पता चलता है कि ये अंग इस जानवर की
ज़िंदगी में बहुत महत्वपूर्ण हैं।
लेकिन कैसे?
ट्राईसेराटॉप के जीवावशेषों पर चोटों के निशानों से पता चलता है
कि ये फ़्रिल लड़ाई के दौरान बचाव और भिड़ंत में महत्वपूर्ण होती थीं।
खोपड़ी की उन जगहों पर ज़ख़्मों के निशान...
डॉ. सुज़ैना मेडमैंट नैचरल हिस्ट्री म्यूज़ियम
...देखे जा सकते हैं जहाँ खोपड़ी क्षतिग्रस्त हुई और ठीक हो गई।
हम यह भी देख सकते हैं कि शिकारी ने फ़्रिल का एक हिस्सा निकाल लिया है।
यह इस बात का संकेत हो सकता है कि यह एक तरह की रक्षात्मक संरचना थी।
लेकिन कहानी यहीं ख़त्म नहीं होती है।
एक दूसरी संभावना यह है कि फ़्रिल सहवास के लिए साथियों को आकर्षित करने के लिए इस्तेमाल की जाती थी।
ऐसा हम आज मौजूद जानवरों में देखते हैं
कि सींग जैसी संरचनाएँ यह दिखाती हैं कि वे कितने तंदुरुस्त हैं
और काफ़ी सारे बच्चे पैदा करने के लिए कौन एक अच्छा साथी हो सकता है।
बारहसिंघों में,
बड़े सींग नर को ज़्यादा आकर्षक बनाते हैं।
सहवास की उम्र तक पहुँचने पर यह उनके लिए बहुत महत्त्व रखता है।
क्या ट्राईसेराटॉप की फ़्रिल भी इसी काम के लिए थी?
अगर यह सिर्फ़ बचाव के लिए थी,
तो फिर हम उम्मीद कर सकते हैं कि यह किशोरों में भी
उसी स्तर पर विकसित होती, जिस स्तर पर वयस्कों में होती थी, लेकिन ऐसा नहीं है।
हम देखते हैं यह किशोरों में कहीं ज़्यादा छोटी होती है
और काफ़ी समय बाद तक यह वयस्कों की फ़्रिल जितनी बहुत, बहुत बड़ी संरचनाओं में
विकसित नहीं होती है।
ट्राईसेराटॉप की खोपड़ी का विकास-क्रम
यह इस बात का एकमात्र सबूत नहीं है
कि उनका प्रयोग यौन प्रदर्शन में किया जाता था।
फ़्रिल की सतहों में बहुत से खाँचे बने होते हैं।
शायद इन खाँचों में नसें और रक्त-धमनियाँ होती होंगी,
जो उन फ़्रिल के ऊपर की खाल तक ख़ून पहुँचाती होंगी।
यह इस जानवर के शरीर का एक ऐसा बेहद चमकदार
रंगीन हिस्सा होता होगा, जिसका वह संभावित साथियों के सामने प्रदर्शन करता होगा।
अब वैज्ञानिकों का विश्वास है
कि ट्राईसेराटॉप के इस सबसे मशहूर अंग के वास्तव में कई प्रयोजन थे।
हमले और बचाव के लिए बहुत उपयोगी...
लेकिन एक साथी को आकर्षित करने के लिए भी आदर्श।
यह दोस्त और दुश्मन, दोनों के लिए विस्मयकारी दृश्य होता होगा।
उप-शीर्षक अनुवादक : पुनीत